KOMMISSIONENS GENNEMFØRELSESAFGØRELSE (EU) 2021/76

af 26. januar 2021

om harmoniserede standarder for elevatorer og sikkerhedskomponenter til elevatorer, der er udarbejdet til støtte for Europa-Parlamentets og Rådets direktiv 2014/33/EU

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) nr. 1025/2012 af 25. oktober 2012 om europæisk standardisering, om ændring af Rådets direktiv 89/686/EØF og 93/15/EØF og Europa-Parlamentets og Rådets direktiv 94/9/EF, 94/25/EF, 95/16/EF, 97/23/EF, 98/34/EF, 2004/22/EF, 2007/23/EF, 2009/23/EF og 2009/105/EF og om ophævelse af Rådets beslutning 87/95/EØF og Europa-Parlamentets og Rådets afgørelse nr. 1673/2006/EF (1), særlig artikel 10, stk. 6, og

ud fra følgende betragtninger:

(1) I henhold til artikel 14 i Europa-Parlamentets og Rådets direktiv 2014/33/EU (2) formodes elevatorer og sikkerhedskomponenter til elevatorer, som er i overensstemmelse med harmoniserede standarder eller dele deraf, hvis referencer er offentliggjort i Den Europæiske Unions Tidende, at være i overensstemmelse med de væsentlige sundheds- og sikkerhedskrav i bilag I til nævnte direktiv, der er omfattet af disse standarder eller dele deraf.

(2) Kommissionen anmodede ved Kommissionens gennemførelsesafgørelse C(2016) 5884 (3) CEN om at udarbejde og revidere harmoniserede standarder til støtte for direktiv 2014/33/EU med henblik på at sikre, at de fortsat afspejler det generelt anerkendte tekniske niveau, for at opfylde de væsentlige sundheds- og sikkerhedskrav i bilag I til direktiv 2014/33/EU, og, hvor det er relevant, også de væsentlige sundheds- og sikkerhedskrav i bilag I til Europa-Parlamentets og Rådets direktiv 2006/42/EF (4), som anført i punkt 1.1 i bilag I til direktiv 2014/33/EU.

(3) På baggrund af anmodningen i gennemførelsesafgørelse C(2016) 5884 reviderede CEN de harmoniserede standarder EN 81-20:2014 og EN 81-50:2014, hvis referencer er blevet offentliggjort i Kommissionens meddelelse 2016/C 293/05 (5), for at tilpasse dem til rammebestemmelserne i direktiv 2014/33/EU og for at øge retssikkerheden og klarheden af disse standarder, herunder udarbejdelsen af et mere præcist bilag ZA og indførelsen af daterede normative referencer. Dette resulterede i vedtagelsen af den harmoniserede standard EN 81-20:2020 om generelle sikkerhedsregler for konstruktion og installation af elevatorer til transport af personer og gods og den harmoniserede standard EN 81-50:2020 om dimensioneringsregler, beregning, undersøgelse og prøvning af elevatorer og elevatorkomponenter. Der blev ikke foretaget nogen væsentlige tekniske ændringer under revideringen af de harmoniserede standarder EN 81-20:2014 og EN 81-50:2014.

(4) Kommissionen har sammen med CEN vurderet, hvorvidt de harmoniserede standarder EN 81-20:2020 og EN 81-50:2020 er i overensstemmelse med anmodningen i gennemførelsesafgørelse C(2016) 5884.

(5) De harmoniserede standarder EN 81-20:2020 og EN 81-50:2020 opfylder de væsentlige sundheds- og sikkerhedsmæssige krav, de har til formål at dække, og som er fastsat i direktiv 2014/33/EU. Det er derfor hensigtsmæssigt at offentliggøre referencerne for de nævnte standarder i Den Europæiske Unions Tidende.

(6) De harmoniserede standarder EN 81-20:2020 og EN 81-50:2020 erstatter de harmoniserede standarder EN 81-20:2014 og EN 81-50:2014. Det er derfor nødvendigt at tilbagetrække referencerne for de harmoniserede standarder EN 81-20:2014 og EN 81-50:2014 fra Den Europæiske Unions Tidende.

(7) For at give fabrikanterne tilstrækkelig tid til at forberede sig på anvendelsen af de harmoniserede standarder EN 81-20:2020 og EN 81-50:2020 er det nødvendigt at udskyde tilbagetrækkelsen af referencerne for standarderne EN 81-20:2014 og EN 81-50:2014.

(8) Af hensyn til klarheden og retssikkerheden bør der offentliggøres en fuldstændig liste over referencer for harmoniserede standarder, der er udarbejdet til støtte for direktiv 2014/33/EU, og som opfylder de væsentlige krav, som det er hensigten, at de skal dække, i én retsakt. De øvrige referencer for harmoniserede standarder offentliggjort i meddelelsen 2016/C 293/05 bør således også medtages i nærværende afgørelse. Nævnte meddelelse bør derfor ophæves med virkning fra datoen for nærværende afgørelses ikrafttræden. Den bør dog fortsat finde anvendelse for så vidt angår referencerne for de harmoniserede standarder EN 81-20:2014 og EN 81-50:2014, da det er nødvendigt at udskyde tilbagetrækkelsen af disse referencer.

(9) Overholdelsen af en harmoniseret standard medfører en formodning om overensstemmelse med de relevante væsentlige krav i Unionens harmoniseringslovgivning fra datoen for offentliggørelsen af referencen for en sådan standard i Den Europæiske Unions Tidende. Denne afgørelse bør derfor træde i kraft på datoen for offentliggørelsen —

VEDTAGET DENNE AFGØRELSE:

Artikel 1 Referencerne for de harmoniserede standarder for elevatorer og sikkerhedskomponenter til elevatorer, der er udarbejdet til støtte for direktiv 2014/33/EU og opført i bilag I til nærværende afgørelse, offentliggøres hermed i Den Europæiske Unions Tidende.

Artikel 2 Meddelelse 2016/C 293/64 ophæves. Den finder fortsat anvendelse indtil den 27. juli 2022 for så vidt angår referencerne for de harmoniserede standarder, der er opført i bilag II til denne afgørelse.

Artikel 3 Denne afgørelse træder i kraft på dagen for offentliggørelsen i Den Europæiske Unions Tidende.

Udfærdiget i Bruxelles, den 26. januar 2021. På Kommissionens vegne Ursula VON DER LEYEN Formand

(1) EUT L 316 af 14.11.2012, s. 12.

(2) Europa-Parlamentets og Rådets direktiv 2014/33/EU af. 26. februar 2014 om harmonisering af medlemsstaternes love om elevatorer og sikkerhedskomponenter til elevatorer (EUT L 96 af 29.3.2014, s. 251).

(3) Commission Implementing Decision C(2016) 5884 of 21 September 2016 on a standardisation request to the European Committee for Standardisation as regards lifts and safety components for lifts in support of Directive 2014/33/EU of the European Parliament and of the Council.

(4) Europa-Parlamentets og Rådets direktiv 2006/42/EF af 17. maj 2006 om maskiner og om ændring af direktiv 95/16/EF (EUT L 157 af 9.6.2006, s. 24).

(5) Meddelelse fra Kommissionen i forbindelse med gennemførelsen af Europa-Parlamentets og Rådets direktiv 2014/33/EU om harmonisering af medlemsstaternes love om elevatorer og sikkerhedskomponenter til elevatorer (EUT C 293 af 12.8.2016, s. 64).